钦定古今图书集成/明伦汇编/官常典/第123卷 > 《前衍圣公南溪孔先生墓志铭》
## 钦定古今图书集成/明伦汇编/官常典/第123卷 > 《前衍圣公南溪孔先生墓志铭》

明李东阳

南溪孔公之病也，其子闻韶驰书京师，请致医药。余
为延医，遣价兼程以往，比至，已弗疗，越月而讣至矣。
初，公以闻韶议婚于余，东庄公实代行之。东庄之丧，
公以《铭》见属。甫八越月，而闻韶以公铭请于呼：“余何
能为情哉！”公讳弘绪，字以敬，南溪其所自号，宣圣六
十一代长孙也。父承庆早卒，鞠于母王夫人。景泰乙
亥，祖衍圣公彦缙卒，公时方八岁，景皇帝遣使驿召
之。陛见之日，赐冠服于东角门，俾袭封爵。公进止应
对如老成人。帝见公垂髫，命中官即庑下鬄之，俾归
遗其母，亲赐玉带，以其躯尚小，去其二銙授之，俾藏
焉。又赐金图书印，其文曰：“谨礼崇德。”复念公幼稚，特
敕其叔祖少詹事公恂为治葬事，仍降旨戒其族人
“共加保护，如有恃强挟长，肆为凌害者，许具实以闻，
令悬之公堂，永为法守。”又命吏部特简教授一人诲
之。皆异数也。天顺丁丑，英庙复阼公入觐。上召见便
殿，亲握其手置膝上，与语久之，赐白金五十两，彩币
四袭。自是，每岁入贺万寿圣节，上闻公赐第湫隘，以
大第易之。凡南城赏花、西苑较猎，皆从亲视郊坛，亦
预分献。成化乙酉，宪庙视学，赐坐彝伦堂听讲。退，率
三氏子孙表谢，复赐宴及冠服；亲耕籍田，亦预宴焉。
公在官十有七年，奏给三氏教授印，开生员岁贡格，
蠲孔氏田租十之七，皆前所未有者。庚寅，公坐事失
爵。下廷臣议，以为世嫡相传，古今通义，乃据宋若蒙、
若虚故事以请，命自后代袭仍归其子。弘治戊午，巡
按御史奏公“迁善修行，宜加抆拭，请复其旧爵。”天子
命以冠服家居。己未，宣圣庙灾，会东庄在朝，公躬率
徒众，奔走拯护。素服庙哭，蔬食百日，如居丧仪。及朝
廷命官修建，公虽不预经费，与其弟赞画为多，工且
就而东庄卒。公哀痛顿剧，凡丧事举为综治。始以忧
悴致疾，比闻韶承召袭爵，时新庙已成，既礼奠归，陈
所赐敕及麟服、玉带、金币诸物于庭。公曰：“此吾祖之
泽，圣天子之赐也，汝慎守之。”疾渐不起，比终不乱。公孝敬天至，太夫人疾，必跪进汤药。居丧骨立，与东庄
友爱殊笃，凡田庐财糓，未尝以盈肭介意。东庄间语
归爵，辄曰：“吾以少为群下所误，今吾子未壮，安可遽
及？”每对客谈咏，略不及功利。其为人，内朗外达，抱谦
秉直，见者无不意满。睦处宗族，厚遇邻里，子虽甚爱，
不废谴诃。闻韶始受命，公卿大夫士皆称其静重简
默，足承世泽。方视事公府，即减佃夫庙户额外供亿，
及代耕牛种，请免孔氏赈贷官逋，议积谷以赡族之
贫者，皆公“教也。”公殁，闻韶以讣请于朝，上遣官赐祭，
命有司治丧事。以闰四月朔日，启李夫人之圹而合
葬焉。李公之元配，太师文达公女也。继熊氏，兖州护
卫百户槙之孙。再继袁氏，山东按察司副使端之女。
其贰室江氏，为济宁卫指挥佥事耘之孙。子七，闻韶，
其长，次闻礼、闻善、闻义、闻政、闻忠、闻孝。女五：长适济
宁卫指挥邬玉之子祜，次适赠太保尹恭简公之孙
中书舍人继祖。《铭》曰：“维岳在东，圣灵所钟，国有元嗣，
家有大宗，越在先朝，茂膺显封，峨冠长裾，绰有祖风。
中更事端，遵晦养蒙，优游桑榆，命服在躬。胄子既爵，
新庙既宫，物虚则盈，数变必通，周旋其间，善始令终。
林以姓著，葬以穆从，龟筮既吉”，子孙其逢。于昭恤恩，
一代两公。《我铭》虽殊，于义则同。死者可作，生无怍容。
后百千祀，庶其知公。